Γραπτή δήλωση Προέδρου του ΕΤΕΚ κ. Κωνσταντίνου Κωνσταντή

**Η αλυσίδα παραγωγής δημόσιων έργων να επανασχεδιαστεί εδώ και τώρα**

* Η μέθοδος του αρχιτεκτονικού διαγωνισμού αποτελεί πρότυπο διαφάνειας και ανταγωνιστικότητας και αποτελεί την κατάλληλη επιλογή για έργα όπως το Αρχαιολογικό Μουσείο

Αναφορικά με τη δημόσια συζήτηση για το νέο Αρχαιολογικό Μουσείο, το ΕΤΕΚ δηλώνει ευθαρσώς ότι διαφωνεί με την θέση που εκφράζεται το τελευταίο διάστημα ότι η εκτέλεση ενός τέτοιου, υψίστης σημασίας έργου, που αποτελεί κληρονομιά για τις επόμενες γενιές, πρέπει να υλοποιηθεί με τη μέθοδο Μελέτη-Κατασκευή, μετά την ολοκλήρωση του αρχιτεκτονικού διαγωνισμού.

Υπάρχουν έργα αυτής της κλίμακας, όπου ο ενδελεχής έλεγχος του σχεδιασμού από τους μελετητές και το κράτος, είναι κρίσιμος για τη διασφάλιση ενός τελικού αποτελέσματος που να ανταποκρίνεται στο συλλογικό όραμα της κοινωνίας. Είναι ευθύνη όλων, κράτους-μελετητών-κατασκευαστών, να διαθέτουν την απαραίτητη τεχνογνωσία και τις κατάλληλες δεξιότητες να διαχειριστούν αυτές τις περιπτώσεις με τις σωστές διαδικασίες, όπως γίνεται διεθνώς. Τα δε αποτελέσματα που βλέπουμε σε αντίστοιχα έργα του εξωτερικού θα πρέπει να αποτελούν παράδειγμα προς μίμηση.

Η διεθνής πρακτική έχει ήδη αποδείξει ότι η μέθοδος του αρχιτεκτονικού διαγωνισμού, είτε με την παραδοσιακή μέθοδο, είτε σε συνδυασμό με τη διαδικασία της Μελέτης-Κατασκευής, αποτελεί πρότυπο διαφάνειας και ανταγωνιστικότητας. Ωστόσο, είναι προβληματικό και επιζήμιο η μέθοδος να επιβαρύνεται με τις συστημικές αδυναμίες και τα προβλήματα που χαρακτηρίζουν ολόκληρο το σύστημα υλοποίησης δημοσίων έργων. Το όλο θέμα ανέδειξε το Επιμελητήριο προ 10 ημερών σε Εργαστήρι που διοργάνωσε με θέμα «Προγραμματισμός, Σχεδιασμός και Υλοποίηση των Έργων του Δημοσίου»στην παρουσία του Υπουργού Μεταφορών, του Γενικού Λογιστή, άλλων αξιωματούχων του κράτους και αρμόδιων φορέων.

Η ευθύνη για τον σχεδιασμό ενός έργου δεν μεταφέρεται στο κράτος λόγω της επιλογής μιας διαδικασίας. Το κράτος έχει την πλήρη ευθύνη να προωθεί και να εφαρμόζει σωστά τις κατάλληλες ανά περίπτωση διαδικασίες που δίνουν έμφαση στην ποιότητα, την καινοτομία και την αρχιτεκτονική αριστεία, ώστε να παράγονται έργα που εμπλουτίζουν την κοινωνία και αναδεικνύουν τον πολιτισμό μας. Για να το πετύχουμε αυτό πρέπει να αναλάβουμε ο καθένας την ευθύνη που του αναλογεί και να επανασχεδιάσουμε την αλυσίδα παραγωγής δημόσιων έργων εδώ και τώρα.